પહેલો ઓરડો ખોલીને ઠાકોરસાહેબ બારણાંની બહાર ઊભા રહ્યા. યુરોપિયન શૈલીથી સુશોભિત આલિશાન એરકન્ડિશન્ડ ઓરડો જોઈને વિપુલની આંખો આશ્ચર્યથી પહોળી થઈ ગઈ. “અમારા કુંવરસાહેબ લંડનમાં એમના મામાસાહેબ સાથે હોટલના બિઝનેસમાં છે. આ ડિઝાઈન ત્યાંથી આવી છે. પોતે રાજાના મહેલમાં રહેવા આવ્યો છે એવો રજવાડી ઠાઠ દરેક મહેમાન અનુભવે એવો આલાગ્રાન્ડ રિસોર્ટ બનાવવામાં મારી જિંદગીભરની કમાણીનો જુગાર રમવાનો છે.” ઓરડામાંથી બહાર આવીને વિપુલ એમની પાસે ઊભો રહ્યો. “નેવું વર્ષ અગાઉ મારા ગ્રેટ ગ્રાન્ડફાધરે આ મહેલ બનાવેલો. એ જમાનો રજવાડાનો હતો. રાજા હતા તોય મોટાભાગે એ લાઈબ્રેરીમાં જ હોય. એમનું અંગ્રેજી પણ પાવરફૂલ હતું.”.